Uheldig sejler fik tilkaldt hjælp fra sin radio, mens han lå i Limfjorden uden at kunne komme op i sin jolle.

Det endte lykkeligt, da en mand mandag morgen faldt over bord fra sin jolle i Limfjorden. Manden, der havde sin redningsvest på, kunne ikke komme op i jollen igen. Men fordi han trods alt kunne holde sig flydende, kunne han lige akkurat nå at få fat i en lille vhf-radio, som han har i båden. Med den slog han alarm til Lyngby Radio, men da der var tvivl om, hvor manden præcist lå, blev en større redningsaktion sat i gang. Ifølge SOK blev redningsbåde fra både Thyborøn og Agger sendt af sted sammen med en båd fra Marinehjemmeværnet på Bornholm, der tilfældigvis var i Limfjorden på et sommertogt. Også en helikopter gik i luften. Det lykkedes ganske hurtigt at finde manden, der blev reddet ind til land i god behold.